പിങ്ക് പൊലീസിനെ കൈയേറ്റം ചെയ്ത കേസില് 2 പേര് അറസ്റ്റില് കാഞ്ഞങ്ങാട്: ഹെല്മെറ്റും മാസ്ക്കും ധരിക്കാതെ സ്കൂട്ടറില് യാത്ര നടത്തിയതു ചോദ്യംചെയ്ത പിങ്ക് പൊലീസിനെ കൈയേറ്റം ചെയ്ത കേസില് 2 പേരെ ബേക്കല് പൊലീസ് അറസ്റ്റ് ചെയ്തു. ചെര്ക്കപ്പാറ കളപ്പുരത്ത് പി. കിരണ് 23, പള്ളിക്കര മഠത്തില് മുബാറക് ക്വാര്ട്ടേഴ്സിലെ കെ. അനില്23 എന്നിവരാണ് അറസ്റ്റിലായത്. ഹൊസ്ദുര്ഗ് ജുഡീഷ്യല് ഒന്നാം ക്ലാസ് മജിസ്ട്രേറ്റ് കോടതിരണ്ട്യില് ഹാജരാക്കിയ പ്രതികളെ റിമാന്ഡ് ചെയ്തു. ചൊവ്വാഴ്ച രാവിലെ 9.45നു പള്ളിക്കര ഗവ. ഹയര് സെക്കന്ഡറി സ്കൂളിനടുത്തു ട്രാഫിക് ഡ്യൂട്ടിയില് ഉണ്ടായിരുന്ന ബേക്കല് ഡിവിഷനിലെ വനിതാ പൊലീസ് ഉദ്യോഗസ്ഥയാണു കൈയേറ്റത്തിനിരയായത്. സ്കൂളിനടത്തു ഹെല്മെറ്റും മാസ്കും ധരിക്കാതെ കിരണ് സ്കൂട്ടറില് എത്തുകയായിരുന്നുവെന്നും ഇതിനെ ചോദ്യം ചെയ്തപ്പോള് കിരണ് മോശമായി പെരുമാറുകയും പിന്നീട് സുഹൃത്തായ അനില്കുമാറിനെ വിളിച്ചുവരുത്തി വനിതാ പൊലീസിനോട് അശ്ലീല ഭാഷയില് സംസാരിക്കുകയായിരുന്നുവെന്നും പൊലീസ് പറഞ്ഞു. താക്കോല്കൂട്ടം കൊണ്ടു വലതു കൈവിരലിനു മുറിവേല്പ്പിക്കുകയും കൈപിടിച്ചു തിരിച്ചു മാനഹാനി വരുത്തുകയും ഔദ്യോഗിക കൃത്യനിര്വഹണം തടസപ്പെടുത്തിയതിനുമാണ് കേസെടുത്തതെന്നു ബേക്കല് പൊലീസ് പറഞ്ഞു.